16. ΑΠΟΦΑΣΙΣ ΥΠΟΥΡΓΟΥ ΔΙΚΑΙΟΣΥΝΗΣ Αριθ. 107063 οικ. της 15/20 Νοεμ. 1972 (ΦΕΚ Β΄ 990) Περί υποβολής δικαιολογητικών υποψηφίων Δικαστικών Επιμελητών και καθορισμού χρηματικού ποσού ως εξετάστρων. Έχοντες υπ’ όψιν τας διατάξεις των άρθρ. 6 παρ. 2 και 12 παρ. 1 του Ν.Δ. 1210/1972 «περί Κώδικος Δικαστικών Επιμελητών», αποφασίζομεν τα κάτωθι: Α)Ορίζομεν τα του προτιθεμένου να μετάσχη του διαγωνισμού Δικαστικών Επιμελητών λοιπά, πέραν των οριζομένων εν άρθρ. 6 παρ. 2 του Ν.Δ. 1210/ 1972 δικαιολογητικά άτινα ούτος υποχρεούται μετά της σχετικής αιτήσεως όπως καταθέση παρά τω Γραμματεί του οικείου Πρωτοδικείου, ως κατωτέρω: 1)Ληξιαρχικήν πράξιν γεννήσεως συντεταγμένην εντός έτους από της γεννήσεως, άλλως προκειμένου μεν περί αρρένων πιστοποιητικόν εκ του μητρώου αρρένων περί του έτους γεννήσεως, προκειμένου δε περί γυναικών πιστοποιητικόν εκ του Δημοτολογίου. 2)Πιστοποιητικόν ότι κέκτηται την Ελληνικήν ιθαγένειαν. 3)Προκειμένου περί αρρένων, πιστοποιητικόν του αρμοδίου Στρατολογικού Γραφείου (Τύπου Α΄) ότι εξεπλήρωσε τας στρατιωτικάς του υποχρεώσεις ή ότι νομίμως απηλλάγη τούτων ή ότι δεν υπέχει κατά νόμον τοιαύτας. 4)«Αντίγραφο Ποινικού Μητρώου, τύπου Α΄». Η περίπτ. 4 συμπληρώθηκε ως άνω από την 4890/13-26 Ιαν. 1989 (ΦΕΚ Β΄ 49) απόφ. Υπ. Δικαιοσύνης. 5)Υπεύθυνον δήλωσιν, συντασσομένην συμφώνως τω άρθρ. 1 του Ν.Δ. 105/1969 «περί ατομικής ευθύνης του δηλούντος ή βεβαιούντος» δι’ ης να δηλούται ότι: α)Δεν εστερήθη της ελευθέρας διαχειρίσεως της περιουσίας του, β)δεν απελύθη δια λόγους πειθαρχικούς εκ θέσεως Δημοσίου υπαλλήλου Νομικού Προσώπου Δημοσίου Δικαίου και γ)ως ασκούμενος παρά τω Δικαστικώ Επιμελητή δεν ετιμωρήθη πειθαρχικώς δια δύο τουλάχιστον ποινών εξ ων η μία προστίμου. Β)Ορίζομεν τα του επιτυχόντος εις διαγωνισμόν Δικαστικών Επιμελητών δικαιολογητικά, άτινα ούτος υποχρεούται όπως υποβάλη εις το Υπουργείον Δικαιοσύνης, ως κατωτέρω: 1)Υπεύθυνον δήλωσιν συντασσομένην επί ειδικού εντύπου ερωτηματολογίου, την προβλεπομένην υπό του άρθρ. 3 του Ν.Δ. 1015/1971 και της υπ’ αριθ. 6/72 αποφάσεως του Υπουργικού Συμβουλίου. 2)Πιστοποιητικόν υγείας εκδιδόμενον υπό της οικείας Πρωτοβαθμίου Υγειονομικής Επιτροπής (Ν. Δ. 751/1971). 3)Υπεύθυνον δήλωσιν συντασσομένην συμφώνως τω άρθρ. 1 του Ν.Δ. 105/1969 «περί ατομικής ευθύνης του δηλούντος ή βεβαιούντος» δι’ ης να δηλούται ότι δεν παρεπέμφθη δι’ οριστικού βουλεύματος επί κακουργήματι ή επί τινι των εν άρθρ. 2 παρ. 2 στοιχ. γ΄ του Ν.Δ. 1210/1972 «περί Κώδικος Δικαστικών Επιμελητών» αναφερομένων πλημμελημάτων, ουδέ κατεδικάσθη δι’ οριστικής αποφάσεως επί τινι των αυτών εγκλημάτων. 4)Αποδεικτικά στοιχεία τυχόν επικαλουμένης ιδιότητος τινός εκ των εν άρθρ. 9 παρ. 3 του Ν.Δ. 1210/1972 αναγραφομένων (πολύτεκνοι ως και τέκνα πολυτέκνων, αναπήρων και θυμάτων πολέμου), και 5)Γραμμάτια καταθέσεως: α)Υπέρ του Ταμείου Νομικών ποσού εκ δραχ. 1000 και β)υπέρ του Ταμείου Προνοίας Δικαστικών Επιμελητών, δια μεν τον διορισμόν εν ταις περιφερείαις των Πρωτοδικείων Αθηνών, Πειραιώς και Θεσσαλονίκης ποσού εκ δραχ. 1000, δια δε τον διορισμόν εν ταις περιφερείαις των λοιπών Πρωτοδικείων ποσού εκ δραχ. 700. Γ)Καθορίζομεν το κατά το άρθρ. 6 παρ. 2 του Ν.Δ. 1210/1972 δι’ εξέταστρα χρηματικόν ποσόν εις δραχ. 200. Το συγκεντρούμενον ποσόν, μετά την αφαίρεσιν των εξόδων του διαγωνισμού, κατανέμεται κατ’ ισομοιρίαν εις τα μέλη και τον γραμματέα της εξεταστικής επιτροπής. 